አንዳንዶች ደግሞ የፀረ ሙስና ኮሚሽን ተቋማዊ አቅም በቂ እንዳልሆነ ያስረዳሉ፡፡ ጥቆማ መቀበያ ክፍሉ በየሳምንቱ በርካታ ጥቆማዎች ቢደርሱትም ከመመርመር (Investigation) ይልቅ የቀረበውን መረጃ እንዳልተሟላ ይቆጥራል፡፡ በአዲስ አበባ ከተማ አስተዳደር የሚሠራ አንድ ባለሙያ በአንዳንድ የሥራ ኃላፊዎች ላይ የሚታየውን ሕገወጥ ድርጊት በተደጋጋሚ ቢጠቁምም በቂ ምላሽ አልተሰጠውም፡፡ ምክንያቱን ሲጠይቅ ደግሞ የፌዴራል ፀረ ሙስና ተቋሙ በትልልቅ ፕሮጀክቶችና የፌዴራል መንግሥት ከፍተኛ በጀቶች ላይ እንደሚያተኩር ተነግሮታል፡፡ የአዲስ አበባ ችግሮ የሚናቅ ባይሆንም በየሴክተሩ ትንሽ ትልቁን ለመመርመር አቅም የለም (አዲስ አበባ እንደ ክልሎች የራሱ ፀረ ሙስና ተቋም የለውም) መባሉን ያስታውሳል፡፡ የፋይናንስ ቢሮው የሚሠራው ኦዲት ደግሞ በጥቃቅን ክፍሎች ላይ እንጂ የሚታሙ “ትልልቅ ምዝበራዎችን” አይነካም ሲል ይተቻል፡፡